LV Eiropas Savienības Oficiālais Vēstnesis C 311/6

EURESHARTA

2010/C 311/05

EIROPAS KOORDINĀCIJAS BIROJS, turpmāk tekstā – EURES Koordinācijas birojs, ko izveidoja saskaņā ar Padomes Regulas (EEK) Nr. 1612/68 21. panta noteikumiem,

ņemot vērā Komisijas 2002. gada 23. decembra Lēmumu 2003/8/EK, ar ko īsteno Padomes Regulu (EEK) Nr. 1612/68 attiecībā uz darba piedāvājumu un pieprasījumu apkopošanu un apmierināšanu (1), turpmāk tekstā – Lēmums, un jo īpaši tā 8. pantu,

ņemot vērā atzinumu, ko sniegusi Padomdevēja komiteja darba ņēmēju brīvas pārvietošanās jautājumos un Tehniskā komiteja darba ņēmēju brīvas pārvietošanās jautājumos, pēc konsultēšanās ar EURES Augsta līmeņa stratēģijas grupu,

IR PIEŅĒMIS ŠO EURES HARTU,

ko EURES locekļi (dalībvalstu iecelti īpaši dienesti) un EURES partneri (visas citas dalīborganizācijas, ieskaitot sociālo partneru organizācijas) saskaņā ar Lēmuma 3. pantu ievēro, veicot darbības EURES sadarbības ietvaros.

I DAĻA

EURES DARBĪBU APRAKSTS

EURES darbības ir EURES locekļu pakalpojumu piedāvājuma neatņemama daļa, kas pieejama jebkurā no to vietējiem birojiem. EURES locekļi, nosakot to mērķus un rezultatīvos rādītājus, ņem vērā Eiropas dimensiju un jo īpaši Eiropas Nodarbinātības stratēģiju. EURES locekļi un partneri sadarbojas ar mērķi stiprināt šo integrāciju.

Mobilitāte ir jāveicina, vienlaikus nodrošinot jēdziena “godīga mobilitāte” īstenošanu, jo īpaši cīņu ar nelikumīgu nodarbinātību un sociālo dempingu, tādējādi nodrošinot, ka vienmēr pilnībā tiek ievēroti darba standarti un tiesiskās prasības.

1.1. Darba pieprasījuma un piedāvājuma līdzsvarošanas pakalpojumi

EURES locekļi un partneri aktīvi sekmē mobilitātes uzlabošanu Eiropas darba tirgū, savstarpēji apmainoties ar informāciju par brīvajām darba vietām un darba pieteikumiem. Informācijai par brīvajām darba vietām jābūt ticamai, precīzai un pietiekamai, lai darba meklētāji varētu pieņemt uz informāciju balstītu lēmumu par pieteikšanos darbā. Īpaša uzmanība ir jāpievērš brīvajām darba vietām, kuru gadījumā darbs devējs īpaši interesējas par darba ņēmēju pieņemšanu darbā no citām Eiropas valstīm. Ar paziņojumiem par brīvajām darba vietām apmainās saskaņā ar III daļā minēto vienoto sistēmu.

EURES locekļi un partneri sniedz informācijas pakalpojumus, konsultācijas un padomus darba meklētājiem un mobiliem darba ņēmējiem (pārrobežu darba ņēmēji, migrējošie darba ņēmēji (2) un uz laiku norīkoti darba ņēmēji), kā arī darba devējiem, ieskaitot personas ar īpašām vajadzībām pēc informācijas, piemēram, jauniešus, vecus cilvēkus, cilvēkus ar invaliditāti un sievietes, kā arī ES mobilo darba ņēmēju ģimenes locekļiem. Minētajos pakalpojumos ietilpst šādi elementi.

— Brīvās darba vietas un darba pieteikumi EURES locekļi un partneri palīdz un sniedz konsultācijas darba meklētājiem, kurus interesē darbs ārvalstīs, par piemērotām brīvām darba vietām un palīdz sagatavot pieteikumus un CV saskaņā ar rekomendēto Eiropas CV formātu. Darba meklētājiem dod iespēju reģistrēt to CV EURES CV datubāzē.

— Palīdzība darbinieku pieņemšanā darbā no citas Eiropas valsts EURES locekļi un partneri sniedz informāciju un darbinieku meklēšanas pakalpojumus darba devējiem, kas vēlas pieņemt darbā darbiniekus no citām valstīm, ieskaitot padomus un palīdzību, lai konkretizētu potenciālo pretendentu profilu. Tie popularizē EURES CV datubāzi kā līdzekli, kas ļauj darba devējiem piekļūt to personu lokam, kuriem interesē darbs ārvalstīs.

— Informācija par dzīves un darba apstākļiem EURES locekļi un partneri sniedz aktuālu, precīzu un visaptverošu informāciju un konsultācijas par dzīves un darba apstākļiem EURES valstīs.

— Informācija par darba tirgiem EURES locekļi un partneri sniedz informāciju par aktuālajām tendencēm Eiropas darba tirgū, ieskaitot informāciju par darbaspēka pieejamību, nepietiekamību un lieko darbaspēku.

EURES pakalpojumi parasti ir bezmaksas. Kad EURES locekļi un partneri iekasē jebkādu maksu par to sniegtajiem pakalpojumiem, nav pieļaujams, ka atšķiras maksa par piekļuvi EURES pakalpojumiem un maksa par salīdzināmu valsts pakalpojumu izmantošanu.

1.2. Starptautiska, nozaru un pārrobežu sadarbība

EURES locekļi un partneri sekmē ciešāku sadarbību tīkla ietvaros. EURES locekļi un partneri, kas specializējas darbā ar noteiktām profesijām vai konkrētām personu kategorijām, piemēram, vadītājiem vai pētniecisko personālu, atbalsta starptautiskas sadarbības attīstību šajās nozarēs gan EURES tīklā, gan citās attiecīgās Eiropas līmeņa iniciatīvās un struktūrās.

Turklāt EURES locekļi atbalsta pārrobežu sadarbības attīstību, sadarbojoties ar vietējiem sociālajiem partneriem, vietējām iestādēm un citām attiecīgām vietējām un reģionālām organizācijām, kas atrodas pārrobežu reģionos, lai uzlabotu vietējo darba tirgu un sekmētu darba ņēmēju mobilitāti šajos reģionos ar mērķi veicināt reģiona ekonomisko un sociālo attīstību.

1.3. Mobilitātes šķēršļu uzraudzība, novērtēšana un likvidēšana

Ar mērķi izveidot mobilitātes šķēršļu koordinētu uzraudzību un palīdzēt likvidēt šos šķēršļus, EURES locekļi sadarbībā ar attiecīgajiem EURES partneriem vai citiem attiecīgiem avotiem regulāri uzrauga konkrētu kvalificētu darba ņēmēju pārpalikumu vai trūkumu, kā arī jebkādus īpašus šķēršļus mobilitātei, ko tie identificē, ieskaitot atšķirības tiesību aktos un administratīvajās procedūrās. Tie identificē šo šķēršļu likvidēšanai piemērotāko līmeni.

II DAĻA

EURES LOCEKĻU UN PARTNERU DARBĪBAS MĒRĶI, KVALITĀTES STANDARTI UN PIENĀKUMI

2.1. Brīvo darba vietu iekļaušana datubāzēs

Visām brīvajām darba vietām, ko publisko EURES loceklis vai partneris, ir jābūt pieejamām visiem citiem locekļiem un partneriem, izmantojot vienotu sistēmu un kopīgus modeļus (kā norādīts III daļā), kas ļauj tās tālāk izplatīt, izmantojot modernās tehnoloģijas.

Turklāt EURES locekļi un partneri nodrošina, ka par tām brīvajām darba vietām, kuru aizpildīšanai darba devējs ir paudis interesi meklēt darbiniekus starptautiskā mērogā vai par kurām ir sagaidāms, ka tās aizpildīs citu dalībvalstu valstspiederīgie, ātri informē EURES locekļus un partnerus.

2.2. Apmaiņa ar informāciju

2.2.1. Apmaiņa ar informāciju par brīvajām darba vietām

EURES locekļi un partneri rūpējas, lai visa no citiem locekļiem un partneriem saņemtā informācija par brīvajām darba vietām tiktu nekavējoties apstrādāta un ievietota sistēmās, kas atrodas to kompetencē, un padarīta publiski pieejama.

Tie nodrošina, ka informācija par brīvajām darba vietām ir pietiekami kvalitatīva, lai ļautu darba meklētājiem meklēt un pieņemt uz informāciju balstītu lēmumu par pietiekšanos uz piemērotu darbu, un ka darba devēji saņem darba pieteikumus no visatbilstošākajiem pretendentiem.

EURES locekļiem ir jānodrošina, ka brīvās darba vietas reklamē tikai līdz brīdim, kad tās tiek aizpildītas.

— Darba sludinājumus nekavējoties pārtrauc reklamēt vai slēdz, kad darba devējam ir pietiekami daudz pretendentu, ko izvērtēt, vai kad brīvā darba vieta tiek aizpildīta.

— EURES locekļi uzrauga visus darba sludinājumus, kas ir senāki par noteiktu nedēļu skaitu, un nodrošina, ka tiek pārbaudīts, vai veci sludinājumi joprojām ir atvērti pretendentiem; ja darba vieta vairs nav brīva, sludinājumu slēdz.

2.2.2. Apmaiņa ar informāciju par darba pieteikumiem

EURES locekļi un partneri nodrošina apmaiņu ar darba pieteikumiem un dzīvesgājuma aprakstu (CV), ko saņem no darba meklētājiem to attiecīgajā valstī un ārpus tās.

EURES locekļi un partneri rūpīgi apstrādā darba pieteikumus un nodrošina, ka darba meklētāji tiek pilnīgi informēti šādos gadījumos.

— Gadījumos, kad darba pieteikumus iesniedz tieši darba devējam, atbildīgais dienests, ja iespējams, pārbauda pie darba devēja reakciju uz tā darba sludinājumu un veic atbilstošus pasākumus, lai veicinātu pieteikumu iesniegšanu.

— Gadījumos, kad pieteikumus iesniedz ar vietējā nodarbinātības dienesta biroja vai EURES konsultanta starpniecību, pretendenti ir jāinformē, vai viņu pieteikums ir nosūtīts darba devējam.

EURES Koordinācijas birojs izmantos EURES locekļu un partneru praktisko pieredzi, lai izstrādātu kopīgus Eiropas standartus darba pieteikumiem, kas paredzēti to pārredzamības, atbilstības un salīdzināmības uzlabošanai.

2.2.3. Informācija par dzīves un darba apstākļiem un darba tirgus informācija

EURES locekļi regulāri apmainās ar informāciju par dzīves un darba apstākļiem to attiecīgajā dalībvalstī atbilstoši III daļā minētajam vienotajam formātam, kas ļauj locekļiem un partneriem viegli apmainīties ar informāciju. Tāpat tie atvieglo piekļuvi informācijai par darba likumiem, darba līgumiem un sociālās aizsardzības tiesību aktiem.

Papildus I daļā minētajai regulārajai mobilitātes šķēršļu uzraudzībai un novērtēšanai EURES locekļi regulāri apmainās ar informāciju par darba tirgus stāvokli un tendencēm sadalījumā pa reģioniem, darbības nozarēm un, ja iespējams, pa darba ņēmēju kvalifikāciju veidiem.

Informācijai jābūt aktuālai, pareizai un viegli pieejamai. Lai nodrošinātu pieejamību, visa informācija ir jāsniedz attiecīgās valsts valodā, kā arī vācu, angļu un franču valodās.

EURES locekļi regulāri aktualizē datubāzi par dzīves un darba apstākļiem un darba tirgus informācijas datubāzi atbilstoši saskaņotajiem modeļiem un struktūrām un saskaņotajā termiņā.

2.2.4. Jebkāda papildu informācija, kas vajadzīga, lai izveidotu un uzturētu vienotu ES informācijas platformu par nodarbinātību un mobilitāti

Apmaiņa ar informāciju par iepriekšminētajām tēmām ietilpst integrētā Eiropas informācijas platformā par profesionālajām iemaņām un mobilitāti.

Lai tālāk attīstītu sniegtos pakalpojumus un informāciju, EURES Koordinācijas birojs var lūgt EURES locekļus un partnerus sniegt darba meklētājiem vai darba devējiem interesējošu papildu informāciju. Tas arī palīdzēs uzlabot datubāzu par darba un mācību iespējām darbību valsts līmenī vai citā līmenī, kas tiks savstarpēji savienotas Eiropas līmenī un tālāk iekļautas EURES tīmekļa vietnē.

Tāpat tiks nodrošināta piekļuve citu Eiropas līmenī darbojošos tīklu vāktajai informācijai.

2.2.5. Piekļuve informācijas apmaiņā ietvertajai informācijai

Lai EURES konsultantiem un sabiedrībai nodrošinātu pilnīgu piekļuvi informācijas apmaiņā ietvertajai informācijai, EURES locekļi nodrošina vajadzīgās tehniskās iespējas un pakalpojumus, piemēram, publiski pieejami IT termināli.

2.2.6. Personas datu aizsardzība

EURES locekļi un partneri, apmainoties ar informāciju vai nodrošinot piekļuvi tai, ievēro visas attiecīgās prasības saistībā ar personas datu aizsardzību.

2.3. EURES personāls, kvalifikācijas un apmācība

EURES panākumi ir atkarīgi no efektīva tehniskā tīkla un kvalificēta personāla, kas vēlas sadarboties pāri robežām.

2.3.1. EURES vadītāji, konsultanti un cits personāls

Katrs EURES loceklis savā organizācijā ieceļ EURES vadītāju. EURES vadītājs:

— veicina dalīborganizācijā Eiropas mobilitātes dimensijas integrāciju kopumā un jo īpaši – EURES sadarbību,

— koordinē EURES darbības un sagatavo un uzrauga EURES darbības plānu īstenošanu attiecīgajā dalībvalstī,

— nodrošina, ka EURES loceklis laicīgi īsteno tā mērķus un pienākumus,

— izplata informāciju EURES konsultantiem un citām ieinteresētajām personām,

— pārstāv EURES locekli EURES darba grupā,

— sniedz atgriezeniskās saites informāciju EURES Koordinācijas birojam un EURES darba grupai,

— sniedz padomus par potenciālu pretendentu (turpmākie vai esošie EURES konsultanti vai cits personāls) identificēšanu sākotnējai apmācībai, turpmākai kvalifikācijas celšanas apmācībai vai cita veida apmācībai.

Katrs EURES loceklis nodrošina, ka viss tā atbildības jomā esošais personāls ir pienācīgi sagatavots un apmācīts, lai sasniegtu darbības mērķus un īstenotu iepriekš aprakstītos standartus un pienākumus.

Turklāt EURES locekļi un partneri ieceļ EURES konsultantus, kas strādā vienā no EURES dalīborganizācijām vai partnerorganizācijām. Lai atbilstu šim amatam, EURES konsultantiem papildus to dzimtajai valodai ir jārunā angļu, franču vai vācu valodā. Viņi veic šādus uzdevumus:

— kā eksperti mobilitātes jautājumos paši sniedz vai koordinē ar darbā iekārtošanu saistītu informāciju, norādījumus un palīdzību darba devējiem un darba meklētājiem,

— palīdz integrēt EURES pakalpojumus organizācijā un nodrošina apmācību un atbalstu citam personālam,

— piedalās sadarbībā EURES tīkla ietvaros,

— palīdz veidot EURES tīkla pozitīvo tēlu, darbojoties profesionāli, laipni un uz klientiem orientētā veidā.

EURES konsultantiem tiek uzticēti dažādi uzdevumi, dažos no tiem var būt vajadzīga zināma specializācija.

EURES vadītāji un EURES partneri, kas pieņem darbā EURES konsultantus, nosaka to konkrēto funkciju un laika sadalījumu EURES darbību veikšanai.

Katram ieceltajam EURES konsultantam sagatavo un regulāri aktualizē individualizētu amata aprakstu. To saskaņo visas iesaistītās puses (EURES konsultants, EURES vadītājs, tiešais vadītājs un sociālo partneru organizācijas, ja EURES konsultants pieder pie šādām organizācijām). Individualizētie amatu apraksti kalpo par pamatu dažādo EURES konsultantu veidu apmācības vajadzību un apmācības plāna identificēšanai.

EURES locekļi vai partneri nodrošina to EURES konsultantiem uzdevumu izpildei vajadzīgos resursus. Tas īpaši attiecas uz:

— atļauju veikt EURES uzdevumus, vēlams, pilnu darba laiku, bet ne mazāk kā pusi no parastā pilna darba laika,

— darbavietas aprīkojumu,

— rīkiem, kas vajadzīgi informēšanai, profesionālajai orientēšanai un konsultēšanai,

— dalību sākotnējās un turpmākās kvalifikācijas celšanas apmācībās (pamatojoties uz identificētajām apmācības vajadzībām un saskaņoto apmācības plānu).

2.3.2. Apmācība

EURES locekļi un partneri nodrošina, ka EURES vadītāji, EURES konsultanti un cits personāls, kas var būt iesaistīts EURES pakalpojumu sniegšanā, ir atbilstoši kvalificēts un apmācīts.

Visi potenciālie EURES konsultanti piedalās Eiropas līmenī organizētajā sākotnējās apmācības programmā pēc tam, kad tie ir piedalījušies EURES locekļu organizētajā ievada apmācības programmā. Pārrobežu apmācība ir koncentrēta uz konkrētām tēmām, iespējams, orientēta uz pārrobežu darba tirgiem.

Tāpat visiem EURES vadītājiem, EURES konsultantiem un citam EURES pakalpojumu sniegšanā iesaistītajam personālam tiek ieteikts regulāri piedalīties turpmākās kvalifikācijas celšanas (klātienes vai virtuālās) apmācībās, pamatojoties uz identificētajām apmācības vajadzībām un saskaņoto apmācības plānu.

EURES locekļi un partneri aktīvi piedalās visu veidu apmācību nodrošināšanā tīkla vajadzībām, piemēram, sadarbojoties ar EURES Koordinācijas biroju, organizējot vizītes un uzdevumus citu dalībvalstu amatpersonām, piemēram, seminārus un konferences, kā arī papildu programmas specializētam personālam.

2.4. EURES pamatnostādnes un darbības plāni

2.4.1. EURES pamatnostādnes

Pēc konsultēšanās ar EURES Augsta līmeņa stratēģijas grupu EURES Koordinācijas birojs reizi trīs gados pieņem EURES pamatnostādnes EURES darbībai nākamam trīs gadu laikposmam, turpmāk tekstā – EURES pamatnostādnes.

EURES pamatnostādnes apraksta vispārējos darbības mērķus attiecīgajam laika periodam un ietver nosacījumus par jebkuru finanšu palīdzību, ko var sniegt Eiropas Kopiena.

2.4.2. Darbības plāni

Reizi trīs gados EURES locekļi iesniedz to darbības plānus par nākamo trīs gadu periodu.

Darbības plāni ir balstīti uz EURES pamatnostādnēm, un tajos ietilpst:

— Lēmuma 9. pantā noteiktie elementi, proti: a) galvenās darbības, kas jāveic EURES locekļiem tīkla ietvaros, tostarp starptautiskas, pārrobežu un nozaru darbības, kas paredzētas Regulas (EEK) Nr. 1612/68 17. pantā; b) cilvēku un finanšu resursi, kas atvēlēti Regulas (EEK) Nr. 1612/68 II daļas īstenošanai; c) plānoto darbību uzraudzības un novērtēšanas pasākumi, tostarp informācija, kas ik gadu jānosūta Komisijai. Darbības plānā iekļauj arī iepriekšējā laikposmā paveikto darbību un sasniegtā progresa novērtējumu.

— Katru pamatnostādņu īstenošanai vajadzīgās stratēģiskās attīstības apraksts un novērtējums par visu EURES pamatnostādņu aptverto laikposmu.

Attiecīgos gadījumos iepriekš minētie elementi ietver arī to sadarbību ar EURES partneriem.

2.4.3. Īpaši noteikumi pārrobežu darbībām

Kā noteikts Lēmuma 8. panta 2. punkta a) apakšpunkta ii) daļā, EURES locekļi un partneri kopīgi attīsta pārrobežu sadarbību, ko organizē EURES pārrobežu partnerību un/vai pārrobežu sadarbības ietvaros.

Pārrobežu partnerību galvenie uzdevumi ir šādi:

1) ar EURES konsultantu un cita partnerību dalīborganizāciju personāla starpniecību piedāvāt pakalpojumus esošiem un potenciāliem regulāriem robežu šķērsotājiem un to darba devējiem, sniedzot informāciju un apmainoties ar informāciju un padomiem par brīvajām darba vietām un darba pieteikumiem, kā arī dzīves un darba apstākļiem un citu būtisku informāciju, kas saistīta ar darba tirgu pārrobežu reģionā, piemēram, informāciju par sociālo nodrošinājumu, nodokļu un darba likumiem u. c.;

2) sekmēt darba piedāvājuma un pieprasījuma līdzsvarošanu pārrobežu darba tirgū un izstrādāt kopīgus nodarbinātības pasākumus un projektus, kā arī palīdzēt atrast informāciju par profesionālajām un izglītības mācību iespējām;

3) nodrošināt nepārtrauktu informācijas plūsmu un apmaiņu ar tiešiem un regulāriem kontaktiem starp EURES konsultantiem pārrobežu reģionā;

4) uzraudzīt šķēršļus mobilitātei pārrobežu reģionā un piedāvāt reģiona, valsts un Eiropas līmeņa lēmumu pieņēmējiem piemērotus risinājumus šo šķēršļu likvidēšanai;

5) koordinēt, sekmēt un izstrādāt projektus ar mērķi uzlabot darba tirgus funkcionēšanu pārrobežu reģionos, ieskaitot sadarbību ar citām atbilstošām programmām ar mērķi nodrošināt, ka pārrobežu partnerību koordinācijas struktūras spēj pašas sevi uzturēt.

Šos uzdevumus var papildināt ar citiem uzdevumiem atbilstoši vietējai situācijai, kā arī ekonomiskajiem apstākļiem.

2.4.3.1. EURES pārrobežu partnerību un darbību organizācija

Pārrobežu partnerības ietver visu iesaistīto reģionu valsts nodarbinātības dienestus, kā arī EURES locekļu noteiktas arodbiedrības un darba devēju organizācijas atbilstoši attiecīgiem valsts likumiem un praksei. Citi partneri var ietvert:

— reģionālas un vietējas iestādes vai to apvienības,

— organizācijas, kas nodarbojas ar profesionālo apmācību, universitātes un augstskolas,

— citus būtiskus pārrobežu darba tirgus dalībniekus.

Visi partneri piedalās partnerību mērķu īstenošanā un to darbību finansēšanā. Pārrobežu partnerības ir uzskatāmas par pastāvīgiem tīkliem ar skaidri noteiktiem mērķiem.

EURES pārrobežu partnerības ir pakalpojumu sniedzējs, kas aptver konkrētu pārrobežu teritoriju EEZ un Šveicē. Tās darbojas viena EURES locekļa, ko tās pašas nosaka, stratēģiskajā vadībā. Iesaistītie EURES locekļu vadītāji (3) ir arī pārrobežu partnerību Vadības komitejas locekļi ar tiesībām balsot.

2.4.3.2. EURES pārrobežu partnerību iekšējā organizācija

Visas partnerības var brīvi lemt par to iekšējo organizāciju, ievērojot stabilas un efektīvas finanšu pārvaldības noteikumus. Ir jāizveido Vadības komiteja, kur pārstāvētas visas dalīborganizācijas. Tajā ietilpst attiecīgais EURES loceklis, kurš izraudzīts, lai sniegtu stratēģisko vadību partnerībai. Tā ir partnerības galvenā lēmumus pieņemošā institūcija, kas nodrošina partnerības vispārējo vienotību un nosaka tās stratēģiju saskaņā ar EURES pamatnostādnēm. Konkrēti tā:

— izstrādā priekšlikumus darbībām, kas jāiekļauj pārrobežu partnerību trīs gadu un ikgadējos darbības plānos, kā arī aprēķina budžeta līdzekļus, kas vajadzīgi šo darbību veikšanai,

— nodrošina darbību efektīvu īstenošanu, uzraudzību un izvērtēšanu, ieskaitot to finansēšanu, un regulāri izvērtē rezultātus,

— ieceļ koordinatoru, kurš nodrošina partnerības sekmīgu darbību.

2.5. EURES tīkla popularizēšana

Lai EURES tīkls gūtu panākumus, ir ļoti svarīgi, lai potenciālie klienti, kā arī personas, kas darbojas EURES locekļu un partneru organizācijās, būtu labi informētas par to, ko tīkls var piedāvāt.

2.5.1. Komunikācijas stratēģija un plāni

EURES Koordinācijas birojs kopā ar EURES locekļiem un partneriem iesaistās vispārējā komunikācijas stratēģijā, kas paredzēta, lai nodrošinātu tīkla konsekvenci un saskaņotību attiecībā uz tā lietotājiem.

EURES locekļi saskaņā ar vispārējo stratēģiju izstrādā paši savus popularizēšanas plānus un iekļauj tos attiecīgajā valsts EURES trīs gadu un ikgadējā darbības plānā.

EURES partneri piedalās informācijas un popularizēšanas pasākumos, ko izstrādā attiecīgie EURES locekļi un EURES Koordinācijas birojs.

EURES locekļi un partneri nodrošina, ka to sniegtie informācijas un reklāmas materiāli atbilst vispārējai komunikācijas stratēģijai un EURES Koordinācijas biroja sniegtajai informācijai.

2.5.2. EURES logotips

EURES pakalpojuma zīmols, kā arī to raksturojošais logotips ir Komisijas īpašums. EURES locekļi un partneri izmanto EURES logotipu visās to ar EURES saistītajās darbībās.

Informācijai, ko sniedz, izmantojot EURES logotipu, ir jāatbilst Eiropas Savienības politikai un interesēm, kā arī EURES mērķiem.

Tikai EURES Koordinācijas birojs var atļaut trešajām personām izmantot EURES logotipu un atbilstoši informēt attiecīgos EURES locekļus un partnerus. EURES locekļi un partneri nekavējoties informē EURES Koordinācijas biroju par jebkādiem trešo personu veiktiem logotipa lietošanas pārkāpumiem.

2.6. EURES darbību uzraudzības un novērtēšanas principi

Ar mērķi uzlabot sniegto EURES pakalpojumu kvalitāti un efektivitāti EURES locekļi un partneri apņemas uzraudzīt un novērtēt visas to kompetencē esošās EURES darbības saistībā ar to kvantitāti, kvalitāti un ietekmi.

EURES locekļi un partneri regulāri sniedz EURES Koordinācijas birojam datus par brīvo darba vietu skaitu, apstrādātajiem darba pieteikumiem un darbā iekārtošanas gadījumu skaitu atbilstoši kopīgiem tīklā izveidotiem ziņošanas modeļiem. Tāpat tie sniedz datus par klientu skaitu, kuri meklē cita veida padomus. Tas ietver informāciju par personalizētu pakalpojumu izmantošanu, kā arī IT rīkiem.

Visas EURES locekļu un partneru darbības un projekti ietver skaidri noteiktus mērķus un rādītājus, kas ļauj novērtēt, vai ir sasniegti mērķi atbilstoši EURES pamatnostādnēm. Šos mērķus un rādītājus izmanto regulārajos ziņojumos, ko iesniedz EURES Koordinācijas birojam.

Katra EURES locekļa trīs gadu darbības plānos iekļauj vispārēju novērtējumu par EURES stāvokli attiecīgajā valstī, ieskaitot EURES darbību un pakalpojumu kvalitātes novērtējumu, informāciju par klientu apmierinātību un ietekmes novērtējumu.

EURES Koordinācijas birojs ierosina ārēju EURES darbības novērtējumu vismaz reizi trīs gados pēc Komisijas Lēmuma pieņemšanas.

III DAĻA

VIENOTA SISTĒMA UN KOPĪGI MODEĻI INFORMĀCIJAS APMAIŅAI

Sistēmas un procedūras informācijas apmaiņai ir ļoti svarīgas EURES tīkla darbībai. EURES locekļi un partneri ievēro vienoto sistēmu un kopīgos modeļus apmaiņai ar informāciju par darba tirgu un mobilitāti, ko izstrādā EURES Koordinācijas birojs ciešā sadarbībā ar EURES locekļiem un partneriem.

Vienotā sistēma raksturo vispārējo datu apmaiņas sistēmu, piemēram:

— informācijas apmaiņā iekļaujamās informācijas veidu,

— datu apmaiņas biežumu,

— veidus, kā nodrošina piekļuvi citiem EURES locekļiem un partneriem.

Kopīgie modeļi raksturo katra apmaiņā ietvertā datu veida saturu un formu.

EURES locekļi sadarbojas ar citiem attiecīgiem to dalībvalsts dienestiem, lai nodrošinātu sniegtās informācijas papildināmību un viendabīgumu.

EURES locekļi un partneri sadarbojas ar mērķi izstrādāt rīkus un metodiku to pakalpojumu un informācijas sistēmu uzlabošanai, inter alia, izmantojot jaunas informācijas tehnoloģijas.

Briselē, 2010. gada 26. oktobrī EURES Koordinācijas biroja vārdā – Ģenerāldirektors Robert VERRUE

(1) OV L 5, 10.1.2003., 16. lpp.

(2) Var ietvert arī trešo valstu valstspiederīgos, ja tiem ir tiesības strādāt citā ES/EEZ valstī (un Šveicē).

(3) Saskaņā ar Komisijas Lēmuma 2003/8/EK 3. panta a) punktu EURES dalībnieki ir valsts nodarbinātības dienestu centrālie biroji.